CELEX: 32020D1074
Language: bg
Date: 2020-07-17 00:00:00
Title: Решение за изпълнение (ЕС) 2020/1074 на Комисията от 17 юли 2020 година за предоставяне на поискана от Дания дерогация съгласно Директива 91/676/ЕИО на Съвета за опазване на водите от замърсяване с нитрати от селскостопански източници (автентичен е само текстът на датски език)

21.7.2020   
               
               
                  BG
               
               
                  Официален вестник на Европейския съюз
               
               
                  L 234/29
               
            
         РЕШЕНИЕ ЗА ИЗПЪЛНЕНИЕ (ЕС) 2020/1074 НА КОМИСИЯТА
         от 17 юли 2020 година
         за предоставяне на поискана от Дания дерогация съгласно Директива 91/676/ЕИО на Съвета за опазване на водите от замърсяване с нитрати от селскостопански източници
         (автентичен е само текстът на датски език)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 91/676/ЕИО на Съвета от 12 декември 1991 г. за опазване на водите от замърсяване с нитрати от селскостопански източници (1), и по-специално точка 2, трета алинея от приложение III към нея,
         като има предвид, че:
         
                     (1)
                  
                  
                     С Решение 2002/915/ЕО (2) Комисията предостави поискана от Дания дерогация съгласно Директива 91/676/ЕИО, като позволи използването в някои говедовъдни стопанства на оборски тор, съдържащ до 230 kg азот на хектар годишно. Действието на тази дерогация беше удължено с решения 2005/294/ЕО (3) и 2008/664/ЕО (4) на Комисията и с решения за изпълнение 2012/659/ЕС (5), (ЕС) 2017/847 (6) и (ЕС) 2018/1928 на Комисията (7).
                  
               
                     (2)
                  
                  
                     Дерогацията, предоставена с Решение за изпълнение (ЕС) 2018/1928 за периода 2017—2018 г., се отнасяше за 1 312 говедовъдни стопанства, 396 000 животински единици (съответстващи на 39,6 милиона kg азот в оборския тор) и 198 195 хектара обработваема земя — представляващи съответно 3,9 % от общия брой стопанства, 18,1 % от общото количество азот в използвания оборски тор и 8,2 % от общата нетна земеделска площ.
                  
               
                     (3)
                  
                  
                     С писмо от 20 март 2020 г. Дания внесе в Комисията искане за подновяване на дерогацията съгласно точка 2, трета алинея от приложение III към Директива 91/676/ЕИО.
                  
               
                     (4)
                  
                  
                     В съответствие с член 5 от Директива 91/676/ЕИО Дания е изготвила програма за действие посредством някои разпоредби на Изпълнителна заповед № 760 от 30 юни 2019 г. относно екологичното регулиране на животновъдството, както и на съхранението и употребата на торове, Закон № 338 от 2 април 2019 г. относно използването на торове в селското стопанство и относно мерките за намаляване на хранителните вещества (с измененията), Изпълнителна заповед № 762 от 29 юли 2019 г. относно употребата на торове в селското стопанство през периода на планиране 2019—2020 г. и Изпълнителна заповед № 66 от 28 януари 2020 г. относно мерките за намаляване на хранителните вещества и мерките в областта на селското стопанство за периода на планиране 2020—2021 г. В допълнение към тези мерки от 2019 г. насам Дания прилага целево регулиране съгласно Закон № 338 от 2 април 2019 г. относно използването на торове в селското стопанство и относно мерките за намаляване на хранителните вещества (с измененията). Освен това датското законодателство предвижда общ режим на използването на фосфор, състоящ се от Закон № 256 от 21 март 2017 г. относно животновъдството и използването на торове и Заповед № 865 от 23 юни 2017 г. относно животните, отглеждани за продажба, оборския тор, силажа и др. — понастоящем Заповед № 760 от 30 юли 2019 г.
                  
               
                     (5)
                  
                  
                     Датското законодателство, чрез които се въвежда Директива 91/676/ЕИО, налага ограничения за използването на азот. През август 2017 г. е влязло в сила законодателство, което ограничава използването на фосфор.
                  
               
                     (6)
                  
                  
                     Датското законодателство предвижда смесена целева схема за доброволни и задължителни междинни култури за периода, обхванат от настоящото решение. В рамките на тази схема задължителните разпоредби за междинните култури трябва да влязат в сила автоматично, в случай че екологичните цели не бъдат постигнати чрез доброволните споразумения. Площите с междинни култури са в допълнение към междинните култури, засадени в съответствие с националното задължително изискване съгласно изменения Закон № 338 от 2 април 2019 г. Схемата е необходима, за да се гарантира, че прилагането на настоящата дерогация няма да доведе до влошаване на качеството на водите.
                  
               
                     (7)
                  
                  
                     Информацията, получена от Дания в контекста на предоставената с Решение за изпълнение (ЕС) 2018/1928 дерогация, сочи, че тази дерогация не е довела до спад в качеството на водите в сравнение със зоните, които не попадат в обхвата на действието ѝ. Данните относно изпълнението на Директива 91/676/ЕИО за периода 2012—2015 г. (8) сочат, че при подземните води в 83,4 % от подложените на мониторинг обекти има средна концентрация на нитрати под 50 mg/l, а при 27,5 % от обектите концентрацията е под 25 mg/l. По отношение на пресните повърхностни води в 99,4 % от подложените на мониторинг обекти се отчита средна концентрация на нитрати под 50 mg/l, а в 85,8 % — под 25 mg/l. Данните от мониторинга показват като цяло стабилна тенденция при концентрацията на нитрати в подземните води и в пресните повърхностни води в сравнение с предходния период на докладване (2008—2011 г.). Според данните за еутрофикацията 25 % от наблюдаваните езера са класифицирани като обекти с отлично/добро състояние, при 75 % оценката на състоянието е по-ниска от добра, а състоянието на 2 от 119-те наблюдавани естуарни/крайбрежни водни обекта е определено като добро.
                  
               
                     (8)
                  
                  
                     След като разгледа искането на Дания въз основа на факторите, описани в точка 2, трета алинея от приложение III към Директива 91/676/ЕИО и в контекста на придобития опит от дерогацията, предоставена с решения 2002/915/ЕО, 2005/294/ЕО, 2008/664/ЕО и решения за изпълнение 2012/659/ЕС, (ЕС) 2017/847 и (ЕС) 2018/1928, Комисията счита, че планираното за използване в Дания количество оборски тор, а именно 230 kg азот на хектар годишно, няма да възпрепятства постигането на целите по Директива 91/676/ЕИО, при положение че бъдат спазени някои строги условия по отношение на междинните култури, праговите стойности за съдържание на фосфор, сеитбооборота, използването на оборски тор и други торове, вземането на проби от почвата и анализа им.
                  
               
                     (9)
                  
                  
                     В стопанствата, в които се допуска използването на оборски тор, съдържащ до 230 kg азот на хектар годишно, плановете за наторяване следва да се актуализират своевременно, за да се гарантира съгласуваност с реалните земеделски практики, като също така се осигурява постоянна растителна покривка на обработваемата площ, а междинните култури следва да се използват с цел възстановяване на есенните подпочвени загуби на нитрати и ограничаване на зимните загуби на азот.
                  
               
                     (10)
                  
                  
                     С Директива 2007/2/ЕО на Европейския парламент и на Съвета (9) се определят общи правила за създаването на инфраструктура за пространствена информация в Съюза за целите на политиките на Съюза в областта на околната среда и политиките или дейностите, които могат да окажат влияние върху околната среда. Когато е приложимо, пространствената информация, събирана в контекста на настоящото решение, следва да е в съответствие с разпоредбите, предвидени в посочената директива. С цел да се намали административната тежест и да се подобри съгласуваността на данните, при събиране на необходимите данни съгласно настоящото решение Дания следва да използва информацията, която е генерирана в рамките на интегрираната система за администриране и контрол, създадена съгласно дял V, глава II от Регламент (ЕС) № 1306/2013 на Европейския парламент и на Съвета (10).
                  
               
                     (11)
                  
                  
                     Мерките, предвидени в настоящото решение, са в съответствие със становището на Комитета по нитратите, създаден съгласно член 9 от Директива 91/676/ЕИО,
                  
               ПРИЕ НАСТОЯЩОТО РЕШЕНИЕ:
         
            Член 1
            Дерогация
            Дерогацията, поискана от Дания с писмо от 20 март 2020 г., с цел да се разреши използването върху земята на количество азот от оборски тор, по-голямо от предвиденото в точка 2, втора алинея, първо изречение от приложение III към Директива 91/676/ЕИО („дерогацията“), се предоставя при условията, указани в членове 4—12.
         
         
            Член 2
            Обхват
            Дерогацията се прилага за говедовъдните стопанства, в които поне 80 % или повече от площта, налична за наторяване с оборски тор, се използва за отглеждане на култури със силна абсорбция на азот и дълъг вегетационен период и за които е издадено разрешение в съответствие с член 6.
         
         
            Член 3
            Определения
            За целите на настоящото решение се прилагат следните определения:
            
                        1)
                     
                     
                        „говедовъдно стопанство“ означава стопанство с годишно производство на азот в оборския тор над 300 kg, от които поне две трети са от едър рогат добитък;
                     
                  
                        2)
                     
                     
                        „култури, подсяти с трева“ означава силажни зърнени култури, силажна царевица, пролетни зърнени култури, зимни зърнени култури или пролетен ечемик и грах, които се подсяват с трева преди или след прибиране на реколтата;
                     
                  
                        3)
                     
                     
                        „култури със силна абсорбция на азот и дълъг вегетационен период“ означава едно от следните:
                        
                                    а)
                                 
                                 
                                    трева;
                                 
                              
                                    б)
                                 
                                 
                                    трева като междинна култура;
                                 
                              
                                    в)
                                 
                                 
                                    фуражно цвекло;
                                 
                              
                                    г)
                                 
                                 
                                    култури, подсяти с трева;
                                 
                              
                                    д)
                                 
                                 
                                    цикория;
                                 
                              
                  
                        4)
                     
                     
                        „трева“ означава постоянно или временно пасище;
                     
                  
                        5)
                     
                     
                        „почвен профил“ означава почвеният слой, намиращ се под нивото на земната повърхност до 0,90 m дълбочина, или на средното максимално водно ниво на подземните води, което е разположено на по-малко от 0,90 m под нивото на земната повърхност.
                     
                  
         
            Член 4
            Условия за дерогацията
            Дерогацията се предоставя при следните условия:
            
                        1)
                     
                     
                        На 1 август 2017 г. влезе в сила Заповед № 865 от 23 юни 2017 г. относно животните, отглеждани за продажба, оборския тор, силажа и др., с която се определят преки прагови стойности за съдържание на фосфор, различни за различните части на страната според вида на тора. Тези прагови стойности обхващат използването на фосфор във всички видове торове: органични торове, включително оборски тор, ферментационни продукти от биогаз, дегазирана растителна биомаса, утайка от пречистване на отпадъчни води, както и промишлени торове. Прилагат се по-стриктни прагови стойности за фосфор за някои водосборни басейни с уязвима по отношение на фосфора водна среда.
                     
                  
                        2)
                     
                     
                        Въвеждат се система от показатели и система за мониторинг на количеството фосфор, използвано за селскостопанските площи в Дания. В случай че една от двете системи — системата от показатели или тази за мониторинг — показва, че действителната средна годишна степен на торене с фосфор на земеделски почви в Дания би могла да надхвърли или действително е надхвърлила средните нива на торене с фосфор в национален мащаб, за които е заложено да бъдат достигнати през периода 2018—2025 г., максималните прагови стойности за използване на фосфор трябва да бъдат съответно намалени.
                     
                  
                        3)
                     
                     
                        На 5 април 2019 г. влезе в сила датският Закон № 338 от 2 април 2019 г. относно използването на торове в селското стопанство и относно мерките за намаляване на хранителните вещества (с измененията), с който се създава смесена целева схема за доброволни и задължителни мерки въз основа на необходимостта да се намали съдържанието на нитрати в подземните водни обекти и в крайбрежните води. От 2020 г. схемата е част от изпълнението от страна на Дания на задълженията по Директива 2000/60/ЕО на Европейския парламент и на Съвета (11). Тези мерки предвиждат установяването на междинни култури или алтернативни мерки, определени в националното законодателство. Съгласно тази схема задължителните разпоредби за понижаване на нивата на азот влизат в сила автоматично, в случай че екологичните цели не бъдат постигнати чрез доброволните споразумения за намаляване на азота.
                     
                  
                        4)
                     
                     
                        Междинните култури, определени според посочената схема, са в допълнение към междинните култури, засадени в изпълнение на националното задължително изискване за засаждане с междинни култури на 10,7 % или 14,7 % от обработваемата площ на говедовъдните стопанства или националното задължително изискване съгласно съответните изпълнителни заповеди относно следващите периоди на планиране, и не може да бъдат засаждани на площите, използвани за изпълнение на изискванията за екологично насочените площи по отношение на междинните култури.
                     
                  
         
            Член 5
            Заявления за разрешение
            
               1.   Говедовъдите могат да подадат заявления до компетентните органи за получаване на годишно разрешение за използване на оборски тор, съдържащ до 230 kg азот на хектар за период на планиране.
               Срокът за подаване на заявленията трябва да е същият като националния краен срок за подаване на заявления за основно плащане по ОСП и трябва да съдържа квотата за торове и плана за междинни култури.
            
            
               2.   Подаването на заявленията, посочени в параграф 1, се счита за деклариране от страна на заявителите, че условията, предвидени в членове 7, 8 и 9, са изпълнени.
            
         
         
            Член 6
            Предоставяне на разрешения
            Разрешенията за използване на определено количество оборски тор от говедовъдното стопанство, включително отделян от самите животни материал за тор и обработен оборски тор, съдържащ до 230 kg азот на хектар за период на планиране, се предоставят при спазване на условията, предвидени в членове 7, 8 и 9.
         
         
            Член 7
            Условия за използване на оборски тор и други торове
            
               1.   Общото постъпление на азот не може да надвишава предвидената потребност от хранителни вещества на съответната култура, като се отчита запасеността на почвата с хранителни вещества. То не може да надвишава максималните стандарти за торене, определени в Изпълнителна заповед № 762 от 29 юли 2019 г. относно използването на торове в селското стопанство през периода на планиране 2019—2020 г. и в съответните заповеди за следващите периоди на планиране.
            
            
               2.   Изготвя се план за наторяване за цялата площ на говедовъдното стопанство. Планът се съхранява в стопанството. Той обхваща периода от 1 август до 31 юли на следващата година. Планът за наторяване съдържа следното:
               
                           а)
                        
                        
                           план за сеитбооборотa, който включва:
                           
                                       i)
                                    
                                    
                                       площта на парцелите, заети с култури със силна абсорбция на азот и дълъг вегетационен период;
                                    
                                 
                                       ii)
                                    
                                    
                                       площта на парцелите, заети с други култури, различни от посочените в подточка i);
                                    
                                 
                                       iii)
                                    
                                    
                                       скица, показваща местоположението на парцелите, посочени съответно в подточки i) и ii);
                                    
                                 
                     
                           б)
                        
                        
                           броя на животните в говедовъдното стопанство;
                        
                     
                           в)
                        
                        
                           описание на помещенията за животни и системата за съхранение на оборски тор, включително обема на наличните съоръжения за съхранение на оборски тор;
                        
                     
                           г)
                        
                        
                           изчисление на количествата азот и фосфор в оборския тор, произведен в говедовъдното стопанство;
                        
                     
                           д)
                        
                        
                           описание на обработката на оборския тор, когато е приложимо, и очакваните характеристики на обработения оборски тор;
                        
                     
                           е)
                        
                        
                           количеството, вида и характеристиките на оборския тор, доставен в говедовъдното стопанство или изнесен извън него;
                        
                     
                           ж)
                        
                        
                           предвидимото количество азот и фосфор, необходими за културите във всеки парцел;
                        
                     
                           з)
                        
                        
                           изчисление на използваното количество азот и фосфор от оборски тор за всеки парцел;
                        
                     
                           и)
                        
                        
                           изчисление на използваното количество азот и фосфор от химически и други торове във всеки парцел;
                        
                     
                           й)
                        
                        
                           посочване на времето на използване на оборския тор и химическите торове.
                        
                     Планът за наторяване се преразглежда най-късно до седем дни след настъпването на евентуални промени в земеделските практики в говедовъдното стопанство. Той се представя на компетентните органи най-късно до 31 март всяка година.
            
            
               3.   В периода от 31 август до 1 март не се разрешава разпръскването на оборски тор върху пасища, които ще се разорават през следващата пролет.
            
            
               4.   Стандартите за азотно торене на култури след ролята на временни пасища се намаляват с предходната количествена стойност на азота в културите съгласно Изпълнителна заповед № 762 от 29 юли 2019 г. относно използването на торове в селското стопанство през периода на планиране 2019—2020 г. и съответните заповеди за следващите периоди на планиране по отношение на стандартите за торене, таблицата с норми за торене на селскостопански култури и зеленчуци, както и последващите изменения.
            
         
         
            Член 8
            Условия за вземане на проби и анализи на почвата
            
               1.   Проби се вземат от най-горните 30 cm на земеделската земя и се анализира съдържанието на азот и фосфор в тях.
            
            
               2.   Вземането на проби и техният анализ се извършват най-малко веднъж на всеки четири години за всеки участък от говедовъдното стопанството с еднородни характеристики по отношение на сеитбооборота и свойствата на почвата.
            
            
               3.   Изисква се поне една проба и един анализ на всеки пет хектара земеделска земя.
            
            
               4.   Резултатите от анализите трябва да се съхраняват в говедовъдните стопанства за евентуална инспекция.
            
         
         
            Член 9
            Условия за управление на земята
            
               1.   Най-малко 80 % от площта, налична за наторяване с оборски тор, трябва да бъде засята с култури със силна абсорбция на азот и дълъг вегетационен период.
            
            
               2.   Тревата, изпълняваща ролята на междинна култура, не се разорава преди 1 март в годината, в която е била засята.
            
            
               3.   Пасищата се орат напролет. Културите със силна абсорбция на азот и дълъг вегетационен период се засяват във възможно най-кратък срок и не по-късно от 3 седмици след разораването на тревата.
            
            
               4.   Културите, използвани в сеитбооборотa, не може да включват бобови или други растения, които усвояват азот от въздуха, с изключение на следните:
               
                           а)
                        
                        
                           детелина и люцерна в пасищата, като общата площ на тези две култури трябва да е по-малко от 50 % от цялата площ;
                        
                     
                           б)
                        
                        
                           ечемик и грах, подсети с трева.
                        
                     
         
         
            Член 10
            Мониторинг
            
               1.   Компетентните органи гарантират, че се изготвят карти, показващи следното:
               
                           а)
                        
                        
                           процента във всяка община на говедовъдните стопанства, за които са издадени разрешения;
                        
                     
                           б)
                        
                        
                           процента във всяка община на селскостопанските животни, за които са издадени разрешения;
                        
                     
                           в)
                        
                        
                           процента във всяка община на земеделската земя, за която са издадени разрешения.
                        
                     Тези карти се актуализират всяка година.
               Компетентните органи събират и актуализират ежегодно данни относно сеитбооборота и земеделските практики в говедовъдните стопанства, за които са издадени разрешения по силата на настоящото решение.
            
            
               2.   Компетентните органи извършват мониторинг на водите в кореновата зона, на повърхностните води и подпочвените води и предоставят на Комисията данни за съдържанието на азот и фосфор в почвения профил и концентрацията на нитрати в повърхностните и подземните води както при условията на дерогация, така и при липсата на такава.
               Мониторингът се провежда на равнище стопанство в рамките на националната програма за мониторинг на селскостопанските водосборни басейни. Подложените на мониторинг обекти трябва да са представителни за основните типове почва, преобладаващите практики за наторяване и основните култури.
               В области с песъчливи почви се извършва засилен мониторинг на качеството на водите. Наред с посоченото концентрацията на нитрати в повърхностните и подземните води се подлага на мониторинг в поне 3 % от всички стопанства, за които са издадени разрешения.
            
            
               3.   В рамките на националната програма за мониторинг на селскостопанските водосборни басейни компетентните органи провеждат проучвания и непрекъснати анализи на хранителните вещества, като предоставят данни за местното земеползване, сеитбооборота и земеделските практики в говедовъдните стопанства, за които са издадени разрешения.
               Събраната информация и данните от анализа на хранителните вещества по член 7 и от мониторинга по параграф 2 от настоящия член се използват за изчисления на количеството изпуснат азот и фосфор в говедовъдните стопанства, за които са издадени разрешения, като тези изчисления се извършват по зададен модел, основан на научни принципи.
            
            
               4.   Компетентните органи определят и отбелязват обхванатия от дерогация процент земя, която е засята с:
               
                           а)
                        
                        
                           детелина или люцерна в пасища;
                        
                     
                           б)
                        
                        
                           ечемик и грах, подсети с трева.
                        
                     
         
         
            Член 11
            Проверка
            
               1.   Компетентните органи вземат мерки, с които се гарантира извършването на административен контрол по отношение на всички заявления за разрешение. Когато контролът покаже, че условията, предвидени в членове 7, 8 и 9, не са изпълнени от заявителя, заявлението се отхвърля и заявителят се уведомява за причините за отказа.
            
            
               2.   Компетентните органи изготвят програма за инспекции на стопанствата, за които са издадени разрешения.
               Програмата се основава на анализ на риска, като се вземат предвид резултатите от проверките от предходните години по отношение на условията, определени в членове 7, 8 и 9, и резултатите от проверките на спазването на националното законодателство, транспониращо Директива 91/676/ЕИО.
            
            
               3.   Инспекциите включват полеви инспекции и проверки на място за спазването на условията, посочени в членове 7, 8 и 9, и обхващат годишно поне 7 % от говедовъдните стопанства, за които са издадени разрешения. Когато се установи, че дадено говедовъдно стопанство не спазва тези условия, на притежателя на разрешението се налага глоба в съответствие с националното право и той не се счита за допустим получател на разрешение за периода на планиране в годината след констатацията на неспазването.
            
            
               4.   На компетентните органи се предоставят необходимите правомощия и средства за проверка на спазването на условията за дерогацията, предоставена съгласно настоящото решение.
            
         
         
            Член 12
            Докладване
            Най-късно до 31 декември всяка година компетентните органи представят на Комисията доклад, съдържащ следната информация:
            
                        а)
                     
                     
                        карти с процента на говедовъдните стопанства, процента на селскостопанските животни и процента на земеделската земя, обхванати от индивидуални дерогации за всяка община, както и карти на местното земеползване, посочени в член 10, параграф 1;
                     
                  
                        б)
                     
                     
                        резултатите от посочения в член 10, параграф 2 мониторинг на подземните и повърхностните води във връзка с концентрацията на нитрати и фосфор, включително информацията за тенденциите при качеството на водите както при условията на дерогация, така и при липсата на такава, а също и за въздействието на дерогацията върху качеството на водите;
                     
                  
                        в)
                     
                     
                        резултатите от посочения в член 10, параграф 2 мониторинг на почвите във връзка с концентрацията на нитрати и фосфор във водите от кореновата зона, както и по отношение на азота и фосфора в почвата както при условията на дерогация, така и при липсата на такава;
                     
                  
                        г)
                     
                     
                        резултатите от проучванията на местното земеползване, сеитбооборота и земеделските практики съгласно член 10, параграф 3;
                     
                  
                        д)
                     
                     
                        резултатите от посочените в член 10, параграф 3 изчисления по зададен модел на количеството изпуснат азот и фосфор в говедовъдните стопанства, за които са издадени разрешения;
                     
                  
                        е)
                     
                     
                        таблици с обхванатия от дерогация процент земеделска земя, засята с детелина или люцерна в пасища и с ечемик/грах, подсят с трева, съгласно член 10, параграф 4;
                     
                  
                        ж)
                     
                     
                        оценка на изпълнението на условията за дерогацията въз основа на проверките, извършвани на равнище стопанство, както и информация относно неизрядните говедовъдни стопанства, въз основа на резултатите от административния контрол и инспекциите съгласно член 11;
                     
                  
                        з)
                     
                     
                        тенденции при броя на селскостопанските животни и производството на оборски тор за всяка категория селскостопански животни в Дания и в говедовъдните стопанства, които се ползват от дерогацията;
                     
                  
                        и)
                     
                     
                        изпълнението на условията за дерогацията, посочени в член 4.
                     
                  Когато е приложимо, съдържащите се в доклада пространствени данни трябва да отговарят на разпоредбите на Директива 2007/2/ЕО. При събиране на необходимите данни Дания използва — когато е целесъобразно — информацията, генерирана в рамките на интегрираната система за администриране и контрол, създадена в съответствие с член 67, параграф 1 от Регламент (ЕС) № 1306/2013.
         
         
            Член 13
            Период на прилагане
            Настоящото решение се прилага до 31 юли 2024 г.
         
         
            Член 14
            Адресат
            Адресат на настоящото решение е Кралство Дания.
         
         
            Съставено в Брюксел на 17 юли 2020 година.
            
               
                  За Комисията
               
               Virginijus SINKEVIČIUS
               
                  Член на Комисията
               
            
         
         
            (1)  ОВ L 375, 31.12.1991 г., стр. 1.
         
            (2)  Решение 2002/915/ЕО на Комисията от 18 ноември 2002 г. относно искане за дерогация от точка 2, буква б) от приложение III и член 9 от Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 319, 23.11.2002 г., стр. 24).
         
            (3)  Решение 2005/294/ЕО на Комисията от 5 април 2005 г. относно искане за дерогация от точка 2, буква б) от приложение III и член 9 от Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 94, 13.4.2005 г., стр. 34).
         
            (4)  Решение 2008/664/ЕО на Комисията от 8 август 2008 г. за изменение на Решение 2005/294/ЕО относно искане за дерогация от точка 2, буква б) от приложение III и член 9 от Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 217, 13.8.2008 г., стр. 16).
         
            (5)  Решение за изпълнение 2012/659/ЕС на Комисията от 23 октомври 2012 г. за предоставяне на поисканата от Кралство Дания дерогация съгласно Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 295, 25.10.2012 г., стр. 20).
         
            (6)  Решение за изпълнение (ЕС) 2017/847 на Комисията от 16 май 2017 г. за предоставяне на поискана от Дания дерогация съгласно Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 125, 18.5.2017 г., стр. 35).
         
            (7)  Решение за изпълнение (ЕС) 2018/1928 на Комисията от 6 декември 2018 г. за предоставяне на поискана от Дания дерогация съгласно Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 313, 10.12.2018 г., стр. 45).
         
            (8)  SWD(2018) 246 final — Работен документ на службите на Комисията, придружаващ доклада на Комисията до Съвета и Европейския парламент относно прилагането на Директива 91/676/ЕИО на Съвета за опазване на водите от замърсяване с нитрати от селскостопански източници въз основа на докладите на държавите членки за периода 2012—2015 г.
         
            (9)  Директива 2007/2/ЕО на Европейския парламент и на Съвета от 14 март 2007 г. за създаване на инфраструктура за пространствена информация в Европейската общност (INSPIRE) (ОВ L 108, 25.4.2007 г., стр. 1).
         
            (10)  Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (ОВ L 347, 20.12.2013 г., стр. 549).
         
            (11)  Директива 2000/60/ЕО на Европейския парламент и на Съвета от 23 октомври 2000 г. за установяване на рамка за действията на Общността в областта на политиката за водите (ОВ L 327, 22.12.2000 г., стр. 1).